อุตุฯ เตือน! พายุโซนร้อน “โคะงุมะ” อาจกระทบเหนือ-อีสาน 25 จังหวัด ฝนตกหนัก-น้ำท่วม
กรมอุตุนิยมวิทยา เตือน พายุโซนร้อน "โคะงุมะ" บริเวณอ่าวตังเกี๋ย ประเทศเวียดนาม อาจกระทบภาคเหนือ-อีสาน 25 จังหวัด ระวังฝนตก-น้ำท่วมฉับพลัน
กรมอุตุนิยมวิทยา เตือน พายุโซนร้อน "โคะงุมะ" บริเวณอ่าวตังเกี๋ย ประเทศเวียดนาม อาจกระทบภาคเหนือ-อีสาน 25 จังหวัด ระวังฝนตก-น้ำท่วมฉับพลัน
13 มิ.ย. 2564

กรมอุตุนิยมวิทยา เปิดเผยว่า เมื่อเวลา 04.00 น. ของวันที่ 13 มิถุนายน 2564 พายุโซนร้อน “โคะงุมะ” บริเวณอ่าวตังเกี๋ย ประเทศเวียดนาม มีศูนย์กลางอยู่ที่ละติจูด 19.8 องศาเหนือ ลองจิจูด 106.1 องศาตะวันออก กำลังเคลื่อนตัวทางทิศตะวันตกด้วยความเร็วประมาณ 15 กิโลเมตรต่อชั่วโมง ซึ่งมีความเร็วลมสูงสุดใกล้ศูนย์กลางประมาณ 65 กิโลเมตรต่อชั่วโมง คาดการณ์ว่าจะเคลื่อนขึ้นฝั่งประเทศเวียดนามตอนบนในเช้าวันนี้ ลักษณะเช่นนี้ส่งผลให้ร่องมรสุมพาดผ่านบริเวณตอนบนของภาคเหนือและประเทศลาวตอนบน
ทั้งนี้ จะส่งผลให้บริเวณภาคเหนือและภาคตะวันออกเฉียงเหนือมีฝนตกหนักถึงหนักมากบางแห่ง ได้แก่บริเวณจังหวัดแม่ฮ่องสอน เชียงใหม่ เชียงราย พะเยา น่าน แพร่ อุตรดิตถ์ พิษณุโลก เพชรบูรณ์ เลย หนองคาย บึงกาฬ หนองบัวลำภู อุดรธานี สกลนคร นครพนม กาฬสินธุ์ มุกดาหาร ขอนแก่นมหาสารคาม ร้อยเอ็ด ยโสธร อำนาจเจริญ ศรีสะเกษ และอุบลราชธานี จึงขอให้ประชาชนบริเวณดังกล่าวระวังผลกระทบจากฝนตกหนักและฝนที่ตกสะสมซึ่งอาจส่งผลให้เกิดน้ำท่วมฉับพลัน และน้ำป่าไหลหลาก